b'\n_START_ARTICLE_\nFra arilds tid\n_START_PARAGRAPH_\nFra arilds tid er et uttrykk som betyr \xc2\xabfor sv\xc3\xa6rt lenge siden\xc2\xbb. _NEWLINE_Begrepet har omtrent samme betydning som fra uminnelige tider. Uttrykket har ingen sammenheng med mannsnavnet Arild, men er sammensatt av de norr\xc3\xb8ne ordene \xc3\xa1r, \xc2\xabtidlig\xc2\xbb, og alda, genitiv flertall av \xc7\xabld, \xc2\xabtid\xc2\xbb. P\xc3\xa5 norr\xc3\xb8nt l\xc3\xb8d uttrykket \xc2\xab\xc3\xa1r alda\xc2\xbb, p\xc3\xa5 gammeldansk \xc2\xabarelde\xc2\xbb.  Norske dialekter har brukt uttrykket \xc2\xabfr\xc3\xa5 arals tid\xc2\xbb, med ordet tid som et tautologisk (un\xc3\xb8dvendig) tillegg. _NEWLINE_Uttrykket har v\xc3\xa6rt utsatt for mange omtydninger, folk har knyttet uttrykket ikke bare til navnet Arild, men ogs\xc3\xa5 navn som Orre, Ariel eller Aron.  En delvis riktig modernisering av uttrykket er \xc2\xabfra urolds tid\xc2\xbb.'